
PJESNIK 


Ja se mogu cio pretvorit u san 
zaboravit da su ljudi oko mene 
nestat u oblacima kao aeroplan 
zaboravit da sve gine i vene. 


Ja se mogu cio pretvorit u dan 

dok oko mene šumi zemlja ko noćna bina 
ja se mogu cio pretvorit u san 

postat veseo kao osunčana ura. 


I visoko nad crnim, gradskim odžacima 
A trčati po bijelim, mekim oblacima 

zatim se spustit u dušu kao u dubok rov 

smijući se iznijeti iz nje pregršt dragulja 
\ za čas opet sjesti u oblačni zrakoplov 

letjeti ponad svijetlomodrih nizina 

a onda se spustit na tihi crkveni krov 

i slušati kako sa tornja odbija tišina. 


A u noćima vijence od zvijezda plesti 

pa ih u tamne sobe kuća bacati 

i po golemom, blistavom repu kometa koracati 
veselo kao po cesti. 


Ja mogu cio da se u san pretvorim 

da za sobom sve mostove razorim 

da otplovim po vjetru, po šušnju, po zvuku, 
tad s kitom ruža sa zemlje na mjesec panem 
u ogromnom, tihom luku. 

ZATRUDNJELA ŽENA 


Otkad si trudna, na nebu sunce ne gori 

već sja u utrobi tvojoj i biva sve veće; 

o neka sada neko trbuh tvoj otvori 

iz njega mnoštvo će prebijelih ruža da teče. 

Ponosno. hodaš, jer znaš da ćeš zemlji život produžit 
dalje, 

a plodni vjetar struji kroz šumu, žito i kroz tvoje halje. 


Strepiš kako će dijete tvoje stupiti plaho u svijet 

jače no što mornar strepi za brod, koji pušta u buru. 
Lako je pticama, nad svime one imadu pobjedni 1&t 

al dijete će rasti i vječno će gledat na uru 

da mu ne pobjegne život; i onako morat će čekat pun bora 
smrt što će sinut na prozorima ko posve crna zora. 


Strepiš hoće li dijete tvoje ikada sebe naći; 

možda će biti poluga, koju će drugi po hiru svom kretat; 
možda će život mu tužno kao zimsko sunce zaći. 

Ko pčela od evijeta do evijeta, on će od mlake do mlake 


lijetat.. 


U blatu života možda će majku svoju da kune, 
dok će mu slabe ruke žitnicu bogataša da pune. 


Otkad si trudna, kao u svetice u tebe je miran hod; 

sva stabla, sva polja, sve trave se zajedno s tobom vesele: 
jer dobiše novu družicu, koja će takodjer dati plod 

i gledaš na nebu oblake kao same kolijevke bijele 

i kao da ih ljulja tvoja ispružena ruka. 

O svetija mnogo od Marije, koja je rodila sina bez muka. 


ZEMLJA 


Volim zemlju, trudnu zemlju staru 
kada u proljeće kao kava miriše. 

Ko rudnik srebra bliješti poslije kiše; 
kao ruina gori u sutonjem žaru. 


Na sebi nosi teret pokoljenja 
tamne kule, kamen sarkofaga 

i mirno gleda kako se sve mijenja 
a vječna je samo njena snaga. 


Na zemlju muklo padahu buzdovani. 
Ko teško vino pila je našu krv. 
Nađoše na njoj sreću radenik i erv 

a njena lijepa duša procvate na grani. 


Pokorno nosi tešku sramotu tog stoljeća: 
ogromne, mračne kubuse tvorničkih zgrada 

i dokle ljudstvo ko nepljeven vrt propada 
ona ga tješi smiješkom svog vječnog proljeća. 


O zemljo, budi svima dobra mati; 

seljaku daruj najskuplje zlato žita 

a skitnici, što se pod ogromnim nebom skita, 
u mekoj kosi trave ležaj ćeš dati. 


A svima što kroz život nujni kroče 
i plaču, jer je to već tako u njima 
podaj smirenje svoje lijepe samoće 
šume, brezike, lagane poput dima. 


Pa kada ćemo na te mrtvi pasti 
umotaj nas u svoje kabanice sive; 

iz nas će cvijeće u svim bojama rasti 
za one koji će sretnije od nas da žive, 


SONET PROPALICI 


Što je tebi bio život sav? 
Gole cure sred noćnih tišina; 
ti si bio marljiv kao mrav 
kad se ispijale litre vina. 


Nikad nisi imao miran krov 
da promisliš o životu cijelom 
i da jutrom sa brončanim tijelom 
započneš na zemlji život nov. 


Raširi iz krčme trudna krila 

i pokušaj iz svih svojih sila 
započeti život ko klas pun, 

Il još malo živjet, pa umrijeti; 


katkad na grob ptica će da sleti, 
na njem prije pjeva čistit kljun. 


CIKLAME NA PROZORU 


Na oknu dršću ciklame 
od čame sive. 
Izađu jutrom iz tame, 
počnu da žive. 


Glede, gdje trgovci redom 
dižu rolete, 
a mračnim drvoredom 

* starica mete, 


il šljunak po cesti drobe 
mrtvačka kola, 

il žena kroz svoje sobe 
koraca gola. 


Cio dan motre Giklame 
kretanje grada, — 

tek vide, kako su same, 
kad tama pada, 


il kad se odžaci kuća 
još slabo dime, 

a zvijezde prije svanuća 
dršću od zime. 


Tada se žalosno zgure, 
čekaju zoru, 
kada se pećine sure 
zlate u moru. 


DRAŽBA MJESECA 


Kad bih imo mjesec plavi 
što pjesnike inspirira: , 
u dubokoj leže travi; 

iz ruksaka viri lira. 


Prodo bih ga bez inata 
američkom miljarderu, 
na crnome neboderu 

blistao bi mjesto sata. 


I ga dražbovo u sali 
vičući pred bučnom hrpom; 
otro bih ga suhom krpom 
da sjaji ko oltar mali. 


Ali ako se ne proda, 
odnijet ću ga lica mrka, 
bacit preko cijelog svoda 
kao diskos mladog Grka. 


Neka svijetli građanima 
koji nemaju za svijeću, 
te na gradskim smetištima 


svu noć štapom traže sreću. 


Ovdje svu noć gorim sama 
kao ostavljena žena; 

pada moja svjetlost lijena 
po susjednim odajama. 


Prolaze kraj mene cure 
ispijena, noćna lica 
il u kasne noćne ure 


momci s glazbom tamburica. 


Oko sebe plašim tminu; 
kad dobiva nebo boje, 
plamen mi se bolno svinu, 


tad u meni nešto škrinu, 
puknulo je sree moje, 


a svod dršće kao film u kinu. 


PLINSKA SVJETILJKA U NOĆNOJ ULICI 


NJEZINE ZJENICE 


Njezine zjenice smeđe, 
velike kao od straha, 

u kišne dane su bljeđe, 
tužne ko u siromaha. 


Ali u južnjačkom kraju 
velikim bogatstvom gore, 
svaki čas u drugom sjaju 
zrcale zeleno more. 


Mirno za vjernost me pitaju.. 


Noću su vlažne od puti, 
tad mi u očima čitaju 
da mi se svijest već muti, 


a soba gleda i šuti. 


SAMOĆA DUŠE 


. Iako ljudstvo ludo buči, 


moja je duša uvijek sama; 
o Evropo, kulo tama, | 
ja sam tu u tuđoj kući. 


Pračovjek pokraj vodopada, 
tulio je rad samoće; 

klesao boga iz kamene ploče, 
da ima komu da se izjada. 


Cezar među vojnicima 
koracao mrk u hram; 

po njihovim zvjerskim licima 
vidio je da je sam. 


Pjesnik piše u kavani: 
»Život, to je vječna sjeta«; 
kad misli o sebi sav se izrani, 
kao da sam po sebi šeta. 


Iako ljudstvo ludo buči, 
moja je duša uvijek sama; 
o Bvropo, kulo tama, 

ja sam tu u tuđoj kući. 


11 


12 


DIJETE U UTROBI MAJKE 


Još se pred ljudima skriva; 


živjeti kuša. 
A mati ga već poštiva 
i već ga sluša. 


Kroz cio život će znati 
branit ga smjelo; 
skrbit, da ne mora dati 
tijelo za jelo. 


O neka odmah zamahne 
na mnogo jače. 
Ali ako izdahne 
čim se isplače? 


O jao, možda će slijepo 
po svem da kuca. 

O jao, biti će lijepo 

al će da muca. 


O neka đeđeran bude 

plod njene krvi 

da jednom predvodi ljude 
da bude prvi. 


LJUDI 


Ljudi su stube što se iz vijeka u vijek 

sve umornije dižu, 

Katkad nad njima razvije netko svoj stijeg, 
katkad nad njima umre netko na križu, 

a mudrac vječno traži svima lijek 

i vidi kako je teško, teško sam 

na okrvavljenim stubama podići hram. 


O ljudi, stare, od iskona krvave, stube, 
katkada prostre prorok po njima svoj sjaj 
i htio bi da su bjelje od snijega, 

ali na stubama sve je više krvi 

i teški sumor na dušu mu lijega 

krvlju piše po svili svog stijega: 

»Lako je biti posljednji, al teško prvi.« 


O ljudi, stare, od iskona krvave, stube, 
koje same ne znaju kamo vode; 

često se u regije mraka gube 

i nikada ih se posve ne oslobode, 

a nad dizanjem silnim i padanjem ljudi 
negdje Bog u najsvjetlijoj sferi 

po zvijezdama ko po violinama gudi 
i čeka da opet klonulo ljudstvo probudi 
i da se javi u jednoj Novoj Vjeri. 

SMETLARICE PRED SVITANJE 


Iz najernjih rupa grada 

izlaze neispavane žene. 

Već mjesec za kuće pada, 

s metlama vojska u ulice krene. 


Marljivo metu u oblaku praha. 
Otpaci među otpacima zadnjima; 
i dok se nebo vedri nad njima, 
vrše posao siromaha, 


Često prolaze pijani ljudi; 

rugaju im se, glasno ih kunu. 
One počiste što oni ispljunu; 
netko će već i njima da sudi. 


I metu tako godine duge; 

metu, metu dok su na svijetu. 
Umru kada su prepune tuge; 
tad ko da sebe sa zemlje pometu. 


Iznose ih iz blatnog kuta, 


Iz najernjih rupa grada 

i opet ih u blato stave. 

Kada im ljesovi pritisnu glave, 
uzdahnu posljednji puta. 


ZIMSKO PRIJEPODNE. 


Mokra klada u peći, glasno puca,  “ 

pa se dijete med čipkama koljevke budi. 

Koa sa žutim kljunom o staklo kuca. 

Po ledu se tocilja dama pa izboči grudi. 
Stražar sa pločnika kunućeg starkelju diže, 
a kovač se smije kraj vatre što potkovu liže. 


Saone zvone ko muzika zvjezdanih sfera; 
snijegom bi ih mogli i golubovi vući. 

Hej, kako kočijaš kroz mećavu konje tjera, 
kao da s kolima želi u nebo ući, 

pa da se s konjima u eteru modrom okupa 
i na naše prozore pljueka iz oblačnih rupa. 


Dječaci sa školskim torbama trče niz brijeg. 
Snijeg sve gušće pada. Već krovova nema. 
Vrane se u platanama spremaju na bijeg. 
Hej, hladni nam vjetar divnu zimu sprema. 


Za prugom, tvornički dimnjaci gusto se puše, 


a čađavi radnici iz vagona ugljen ruše. 


Najrađe bih htio trčat go 

kroz bijeli tuš što brzo sa svoda žuri, 

na livadi za tvornicom prostrt sto. 
Napunili bi se brzo sa snijegom tanjuri. 
Pio bih slušajuć lomljavu prolazećih kotača 
i u vlak bacao pune pregršte kolača. 


Nazdravljao bih životu koji je lijep, 

tad dalje bih trčao i bacio sniježnu grudu 
u lice svima što plaču kao za kiše žljeb 

i koji se strašno prevariše u sudu 
misleći: Zemlja je već dala svoje 


i zvijezde se nad njom ko muhe nad lješinom roje. 

U peći mokra klada glasno praska 

i plamen rasvijetli ure što polako biju; 

žene po ladici traže između krabuljnih maska 
i žute i ljubičaste domine šiju, 

kada će njišuć se polugole na plesu 

upalit opasne zvijezde u svom mesu. 


A ja ću u krčmi sa druzima sjedit kraj vina, 
pjevati ćemo o mladosti koja žuri, 

na fijakeru u dvorištu ležat će mjesečina; 
drvo će puno snijega da se uz kuću zguri. 
Proći će vlak. Na stolu će zazvonit čaše. 

Na zadnjem vagonu će kondukter crvenom 


lampom da maše. 

MLADA PRALJA IZ PREDGRAĐA 


Krasne modro-sive oči 
gledaju prema gradu tužne: 
O hoće li čitav Život moći 
živjet sred te sobe ružne? 


Ruke vrijedne da im se divi 
izgrižene su od luga. 

Što će joj život koji se ne živi? 
Od mlake radosti bolja je tuga. 


Sve u njoj viče: van iz tog gpijeada, 
ostavit muža što joj se gadi. 
Možda će negdje umrijet od gladi; ' 
no može postat i kinozvijezda. 


Upravljala bi konje što kašu, 
umirala na platnu blijedeći. 
Životu bi visoko dizala čašu 
među palmama sjedeći. 


Ali u to iz susjedne sobe 
glasno zaplače njezino dijete. 
Oči pogledaju pune tjeskobe, 
a ruke još brže po rublju lete. 

LJETNI SUTON GRADA 


Čuje se lupa po željezu iz kovačnice; al 
šegrti sa zelenim keceljama teretne konje potkivaju. 
Odmah kraj njih u svijet vode tračnice, 

dugi vagoni Orienta kroz kukuruz plivaju, 

a avioni se pokreću u vrućem zraku; 

o avioni, vi bijele zvijezde u našem mraku! 


Iz krčme s crvenim zastorom buči fonola, 
nasmiješen pijanac tetura širinom cijelog asfalta. 
U kinu pleše po platnu robinja gola 

u ogromnoj asirskoj palači iz bazalta; 

i u loži se grli dvoje ljubavnika, 

al platnom već preleti mnoštvo vičućih konjanika. 


Sutonje sunce bliješti na glatkome autu, 

bog zna, kud putuju lijepe žene med kovčezima? 
Kraj prozora ćelavi muzičar čisti flautu, 

pa žuri u teatar, jer predstava skoro počima; 

a dotle popravlja žena na šivaćem stroju 
blagdanju haljinu što je već davno izgubila boju. 


U parku seljaci oko bučne fontane kose, 
a momak lijepi žute letake po stupu; 

tad prođu služnici, u škrinji glasovir nose, 
i brišući znoj s rukavom sjednu na klupu 
pa šuteći lule pune i puše, 

a po lišću večernji vjetar duše. 


I naskoro velike zvijezde dršću na svodu. 

Ljetna noć i jazz-band lupa sred Oceana 

i svu noć parovi plešu na putničkom brodu, 

dok se na obzorju ne ukažu srebrni barjaci dana; 
tad prozori kabina nestanu ispod gustog dima, 

a sunce pane na ogromne ribe što se njišu na dnima. 

NOĆ VELEGRADA 


Grane parka 
trudno se svijaju; 
svoju umornost 
svoju sumornost 
rosom opijaju. 


Htio bih nogom bosom 
trčat kroz lug; 

ej, kada bi hrast mi bio drug 
kako bi mi život bio lijep 

i dug. 


Tu u čađi velegrada 

lutam kao slijep; 

duša mi je već postala žlijeb 

i kroz njega curi gradsko smeće. 
Ovdje jedino je evijeće 

cvijeće iz papira med žicama vijenca. 
Tako u noći stojim 


kraj svog srca ko kraj hladnog zdenca; > 


ali zvijezde se u njemu 

ne prelijevaju, 

tek u dubini, tek u dubini 
siromasi tužno ko orgulje pjevaju. 

KRČME 


Krčme su tu da ljudi zaborave. 
Crveni zastori sjećaju nas Španije. 
Tu svaki donese svoju ideju i brani je, 
a nesretni, plan za bijeg iz sebe prave. 


Dođu pjesnici. Imađu čudne manije, 
da svim igračkama otkinu glave. 

U vinu sahrane dušu (život izrani je), 
a tada bučno uskrsnuće slave. 


Krčme su ko pojas za spasavanje. 
Ovdje svaki pronađe svoj kut. 
Poslije vina spokojno je spavanje, 
jer nas još čeka vrlo dugi put; 


i mnogi pane i mnogi se umori, 3 
dok iskleše svoje ime na zemljinoj kori. 


NA KRAJU NOĆI 


Već iz noći kesten diže grane; 
zvijezde idu prema svitanju; 
korak teško u tišinu pane. 
Dušo, vječno si u skitanju. 


Ravnodušno, srce broji dane 
kao čitač, sav u čitanju. 

Kad će radost da u život bane 
da razmrsi dušu u zaplitanju. 


Dotle volim noć, tu blagu seku; 
ona spusti kose u moj san 
tad sličim na punu bilja rijeku. 


Mjesec je već prispio u dan 
i dok park već odzvanja od ptica 
titra srce kao tamburica. 

DOMAĆICE POSLIJE ZIME 


Po stanu s ljubavlju hodaju; 
paze da štogod ne sruše. 
Svakome predmetu dodaju 
komadić vlastite duše. 


Na oknu ispraše sagove; 
psetance pokraj njih skače. 
Sunce im baca pred pragove 
od zlata otirače. 


Ure u sobi navijaju 
da opet časovi lete; 
stara se pera tad svijaju 
i škriplju prepuna sjete. 


Sad će se u kutu odmorit 
srebrni kotao punča. 
Hoće li naranča dozorit 
što se na drvcetu sunča. 


BADNJAK U GRADU 


Aeroplani se sa snijegom bore. 
Puni su boca, okićenih jela. 

U gradu cio dan lampe gore. 
Diže se katedrala iz dima. 
Vjetar puni prozore snijegom. 
Svetice dršću na tornjevima. 
Ruži vitez sa željeznim stijegom. 


Siromasi zagradiše vrata 
hrpama hoblinja. 


(Ionako k njima niko nema doći). 


U vreću majka dijete zamata. 
Otac preko željezničkih šinja 
tetura pijan, kune svoju sudbu 
iz krčme slušajuć divlju gudbu. 
Napili se kondukteri 

i odgurnuv stolove u kut 
počeli se bocama tući. 

Vani u snijegu tih je put. 
Djeca puna nada trče kući. 


Cio dan veliko zvono zvoni. 
Rodit će se kralj svih siromaha. 


Crkvenjaci brišu kipove pune praha. 
Na zadnje klupe pada svijetlo s vana. 


Starica u prošlost roni. 
Sjeća se mladih dana, 
kad još nije bilo aeroplana 
niti brzih vlakova ni auta, 


pa ipak se od sreca k sreu došlo brže. 
Ljubav je pjevala kao u staroj operi flauta. 

Crkvenjaci čiste oltare: 

jer pred ulazom već stoje v6 i osao, 
i Marija i Josip. Lica im se žare. 
Marija nosi dijete na grudima. 
Kada erkvenjaci svrše posao, 

oni će ući. Noću, za svečane mise, 
ona će skinut plačljivo dijete sa sise 
i dati ga svim ljudima. 

Oko njega će skakati poštari, 
služnici i pijani smetlari. 

Crvenim rupcima brisat će mu suze. 
Dijete će da plače, ono dobro zna, 
kako tešku zadaću na se uze. 

I u dimu tamjana, nad biskupima, 

vidjeti će sebe, pod križem na tlima. 


U kućama blistati će jele. 

Djeca će sanjat najljepše sne. 

Ako dobiju parobrod, ko da su dobili sve. 
Na njemu će Oceanom žurit, 

kada pod suncem šuti. 

Poći će Kinezima, što su ko limun žuti. 
S njima na palubi u Evropu će jurit. 
Sanjat će djeca najljepše snove. 

Angjeli će da nad dimnjacima plove, 
stresati će snijeg iz trompete, 

nad kolodvor će da slete, 

da se oko vagona rasvijetljenih love. 
Slonovi će doći pred kuće. 


Tramvaj pun igračaka svaki će da vuče. 


Djeca će sanjat najljepše snove, 
Slonovi će o njihova vrata 
čistiti kljove. 


Aeroplani se sa snijegom bore. 

Puni su boca, okićenih jela. 

Pred katedralom stoje v6 i osao, 

i Marija i Josip. Obrazi im gore. 

Marija pokriva dijete. Gusto sniježi. 
Zvoni veliko zvono. Ministrant s kadionicom 
u katedralu bježi. 

STVARANJE PJESME U JESEN 


SIROMASI Dušom hara bol, 
Sve razara. 
Siromasi. Siromasi Bol je duši sol, 
s vama plače mladost moja; da stvara. 
mirišu vam dimom vlasi 
pune znoja. Lišće cio dan 
M h prši k staklu. 
Smrt tek vašu žed ugasi | Stih je jedin san 
i katkada čaša koja; - u tom paklu. 
vaše muke i uzdasi 
su bez broja. Slušam evrčka krik, 


O zemljo teška! 
Ja sam očajnik, 
što se smješka. 


A život nepravo sudi 
nekomu cio dan gudi; 
vama po glavama hoda. 


A kada zora zarudi | Pjesmu stvara znoj 
i kada vas studen probudi i mnogo tuge — 
smrzavate se ko voda. to je obol moj 


za druge. 

PELAGONIJA NA PROZORU 


SIROMAHA 


Monotonija 
iz sobe zijeva; 
pelagonija 
na oknu pjeva. 


Ona je jedini sjaj 
ove kuće; 
čeka patnja kraj, 
uskrsnuće. 


Kad će jesen doć 
brzo će venut; 
sobe vječna noć 
ne će je prenut. 


Pokraj peći će 
zgurit se mala 
tužno reći će: 
»Blijedo sam cvala. 


Jer kad vječno glad 
na vrata grebe 

tad je teško dat 
miris iz sebe.« 


JESEN SLIJEPCA 


Jesen je 1 ljudi, koji vide 

vele da sad plamte nekakove boje. 
Ja tek znam kad opipam u podne 
pred kućom stablo toplo 

da me čudi: 

kako to, ono mi nije ni mati ni brat, 
a ipak mi može toliko topline dat. 


Juče je kraj mene polako prošla žena, 
i ja ćutih i slutih 


da nije sve u životu sjena 


kao ja 
i da ima stvari, koje nemaju dna 
i u koje se može tonut život cijeli. 


Što to nad mojom glavom evrkuće glasno? 


Ah to laste sele, kako ljudi vele, 
u nekakav topliji kraj. 


Zahladnjelo je. Već me mati zove. 
Bog zna kako izgledaju 

te takozvane boje? 

Zar one leže, ili teku, il stoje? 

Zar se mogu dodirnuti rukom, 

il možda ih tko gura 

kao mene, kad je ulica puna. 

O tome sam majku već pitao, 

no ona ne odgovara, već samo plače. 
Iz sobe je udarila ura. 

Kraj stabala ću proći tud mi je kraće 
Ej kako im je jošte topla kora, 

kao da, majko, diram lice tvoje. 
Jesen je i ljudi, koji vide 

vele da sad plamte nekakove boje. 

ŽIVOT, ZLATNO POLJE 


Postati će bolje 

tek čekaj. 

Život je zlatno polje; 
ne nijekaj. 


U polju tom ljudi 
su vlati. 

Život im sunce budi 
i pati. 


I ja tu tek vlat sam 
što lijeće, 

al životu brat sam. 
O sreće! 


Teško klas svoj gibam. 


Plod me muči. 
U njem život zibam 
stenjući. 


UGLJENARI U GORI 


Mi smo erni ko i ugljen naš. 
Obraz nam je od vječnog dima ern, 
al nije crniji od obraza 

gospode u gradu, 

koja nam za našu tešku muku, 

tek nešto sitniša dadu 

na crnu ruku. 


Sjedimo oko vatre u guštiku. 

Nad nama je nebo objesilo modru sliku. 
Ikosern ko imi 

na granu nad našim glavama sjeda; 

na žute žgance u kotlu nam gleda, 

a onda odleti i glasno kroz šumu viče: 
»Bijeda, bijeda, bijeda«. 


I mi bi htjeli u kućama čvrstim stanovat 
kraj tople, ogromne peći 

lopate za proljeće kovat, 

al tjeraju nas naši želuci gladnii, 
Siječanj je i dani su hladni. 

Noge su nam pune ozebina. 

Još u veče žalosni bez vina 

granje sječemo, 

a po sjekirama nam pada tmina. 


I tako ugljen erni palimo 

i za mladošću žalimo 

hej, za mladošću žalimo 

i pjevamo. 

Kraj vatre se crveno prelijevamo. 
Kad u večer na baraci našoj 
vrata zamandalimo 

Svi po mokroj slami se povalimo, 
pa sanjamo da smo gospoda 

i da nam noga po sagovima hoda. 

Ej, lako je gospodinu 

on kroz cijelu godinu 

našu tešku muku skupo proda, 

pa kada među banknote ukopa ruku 
nasmiješen šapće: »Božji blagoslov«. 
A1 tad nas probudi voda 

kaplje kroz trošni krov 

kao izazov. 


Naglo se dignemo i kunemo 

i kroz razbit prozor u noć pljunemo 
pa trljamo ruke ervene od zime, 

a pred barakom 


dvije se klade u vatri još slabo dime. 


VLAKOVOĐA NA LOKOMOTIVI 
KOJA NA SUŠAK VOZI 


Na ovoj mokroj, visokoj lokomotivi 
juri već preko dvadeset ljeta na jug; 
kad kiša pada i kad dan je sivi 

ore gorske magle kao plug. 


Pokraj mučaljivih, hrastovih šuma žuri. 
Sa lomljavom glasnom preleti kratki most. 
Brdo se puno ovaca pred njim zguri 
plaho. To ide nepozvani gost. 


Sopćuć i stenjuć voze kroz tunele 

tada mu dođe misao na smrt. 

A1 kada izađu, jedra se pred njima bijele 
i strši iz mora osunčani rt. 


Brzo se k moru spušta, za njim vagoni 
poslušno trče svoj označeni put. 

Već iz grada zvono jasno zvoni 

i on pjevajuć, oblači svoj kaput. 

KARANFIL U KUĆERINI PREDGRAĐA 

U SUTON 


Još slabi crven trak 

za kućama sivim. 

Kako pusto živim, 

na prozoru uzdahne evijet. 
Smežuran starac i sijed 
svako me jutro zalijeva 

i hrapavim glasom mi pjeva 
i to je sve. 


Moji drugovi karanfili 

u gradskom parku mnogo ljepše žive; 
prolaze u svili milostive, 

pa im se smiješe 

i glazba svira meko 

i ljudi se na čas briga riješe. 

U veče velike lampe ih osvijetle, 

a ja tu stojim rastrgan i siv 

poput metle. 


Noću me starac stavi 

u svoju sobu. 

Tada moram slušat kako stenje, 

dok nogu bolesnu veže. 

Da, noću mi je još teže 

i dok vani vrište lokomotive 

mislim ja, zašto drugovi u gradskom parku 
ljepše. od mene žive. 


Ta i ja sam karanfil 

ko i oni. 

Niti oni ljepše ne mirišu 

i s istom čežnjom čekaju kišu 
ko i ja. 


Pravde na svijetu nema. 

To još tiho rekne evijet 

i u svom loncu zadrijema, 

a trak petrolejke blijed 

kroz crven zastor curi 

i na prašnom lišću karanfila 
drhturi. 

PEĆ PEKARNE U ZIMSKI SUTON 


Tu glomazna sam krušna peć: 
iznutra mi cigle posve crne. 
Na hljebovima zimsko sunce trne 
i ja bih htjela reći koju riječ. 


U meni plamteć bukove klade cvile: 
Prekjuče još u gori smo bile; 

došle su srne, iz potoka vodu pile 

al kada su se glasno podigle vrane 

i šumom kružile, 

razbjegle se srne na sve strane 

i prema guštari se u trk pružile. 
Tako su danas cio dan u meni klade 
Za šumom tužile. 


Tu vječno hljebove pečem , 
hljebove bijele, prebijele za bogataše, 
hljebove erne, precrne za kirijaše 

u radničkom kvartu. u 
Kraj mene bučno kartaju pekari 

i crveni od moje žari 

bacaju kartu na kartu 

i piju rum, - 

a u dimnjaku čuje se vjetra šum 
ko da se ispred prozora velika voda 
razlijeva ispod olujnog svoda. 


Pred Božić mi se žari svaka opeka, 

tad pečem mnoštvo kolača, torta i dvopeka 
i sopćem kao na pruzi mašina. 

Ali u božićno jutro snijeg dok pada 
odmaram se od tolikog rada 

i dok vani ljudi u erkvu kroče 

oko mene je velika tišina 

samo se čuje kako šegrt na klupi 
polakim gutljajima rakiju loče. 


PLINSKIM LATERNAMA 


Plinske laterne 

vi ste ostale vjerne 
prošlom dobu; 

mirno pada vaš zeleni sjaj 
u moju sobu. 


Vaši plamenovi slabo sjaju 
i trepeću. 

Električne lampe daju 
svjetlost mnogo veću, 

al ne mogu dati ko vi 

tihu sreću. 


Plinske laterne 

dršćete stare i smjerne 

samo još na kraju grada, 
gdje niste na pogled strancu 
i gdje noću pijancu 

noga u blato propada, 

a slabi dim se vuče 

iz tvorničkih zgrada, 


Plinske laterne 

vi ste ostale vjerne 
prošlom dobu; 

kada vaš zeleni sjaj 
pane u moju sobu 
oćutim radost, 

kako ste svijetlile tiho 
kroz moju mladost. 

TUBERKULOZNA PRODAVAČICA 
CVIJEĆA 


Noću ta djevojka sagnjilih pluća 

po krčmama nudi ruže. 

esto se pijane ruke za njom ispruže 

i uhvate je za grudi; 

ona se buni, ali odmah ućuta 

i dalje robu nudi, 

a staklen joj pogled punim tanjurima bludi. 


Klecaju joj noge od tolikog hoda. 
Kroz noć obađe čitav velegrad. 

U kasni noćni sat 

u dimu je panika uhvati; 

ako ne će ruže do jutra da proda 
kako će sutra gazdi stanarinu dati 
za vlažnu sobu kraj cijevi vodovoda. 


Debeli gost sa naherenim šeširom 

kupio je ružu svojoj dragoj. 

Djevojka uzdahne, već jedna ruža manje 
i jedna nada više, 

da dođe k novcu. 

I tako je život dan na dan vodi na klanje 
ko ovcu. 


Jutrom kada dođe u svoju sobu 

ako ne proda robu 

uzrujano će kašljat i pljuvati pjenu. 

Već sunce bacit će blijedi kvadrat na stijenu, 
u krevetu će da dršće i kašljuca 

puna straha, 

da gazda sa šakom na vrata ne zakuca. 


KANAL VELEGRADA 


Žuri u kanalu mutna voda. 

Katkada kora banane na njoj skače 
Glasno maleno dijete za njom proplače 
Visoko na jednom oknu kraj munjovoda. 


Često se teško tijelo u nj strovali 

i nestane s vriskom u dubini. 

To je kad čovjek život ko kuću razvali, 
kada mu se premalena čini. 


Kada sunce po obali pane 


dođu djeca iz obližnjih kuća. 


Na nekom plakatu vidješe stabla cevatuća: 
al željezne motke kanala nisu grane. 


Mutna voda u kanalu teče. 

Čađave kuće u njoj tužno se svinu. 

Al kada u nju panu reklame u veče 

tad voda radosno dršće, ko platno u kinu. 

BARABE STUPAJUĆ CESTOM 


Hej, naše cipele stare 

ne vrijede ni prebite pare 

pa smo ih složno bacili u grabu. 
Kad bose nam noge nagaze na žabu 
život nam se malo zagadi, 

Al mi smo ponosni 

i prvi je čovjek sličio na barabu. 


Al kada vidiš redare 

stupi u kraj, 

jer bi ti se dogoditi moglo 

da kroz tamničku rešetku gledaš 
kako pupa maj 

pa kad na škaf limen sjedaš 
da gledaš uz uzdisaj 

kako u njegovoj vodi blista 
neba modri sjaj. 


SIE VO TC 


kroz njihove nam rupe kosa viri. 

Kada gospodin u krznu cestom prođe 
skoro do zemlje skinemo šešire; 

duboko mu se poklonimo 

i složnim mu glasom dobro jutro odzvonimo. 


Gospodin dadne parku; 

pokraj ceste čučimo u jarku. 

Svi se oko parke skupimo 
svađamo se što da za nju kupimo. 
Za jedan erni hljeb bi bilo dosta, 
al uvijek premalo je za kobasu. 
O kobaso, vječno u životu 
odmičeš od nas u brzome kasu! 


Kad umremo ne će nam na sprovodu 
limena glazba svirat. 

Na medicinskom fakultetu 

poleć će nas na dugi, bijeli stol. 


Doktor s evikerom zlatnim će nas secirat. 


Studenti će stajat uokol 

i naše izvađene oči 

od jednog će da do drugog redaju 
hej, al sad još širom otvorene 
dim vlakova i slobodu gledaju. 


Al kada vidiš redare 

stupi u kraj, 

jer bi ti se dogoditi moglo 

da kroz tamničku rešetku gledaš 
kako pupa maj, 

pa kad na škaf limen sjedaš 

da gledaš uz uzdisaj 

kako u njegovoj vodi blista 

neba modri sjaj. 


MISAO NA DRUGOVE 


Drugovi, često sjedili smo kraj vina. 
Sada u stranom gradu krijem lice. 
Al preko gora, rijeka i nizina 

vežu me s vama telegrafske žice. 


Katkada stanem kraj telegrafskog stupa 
i glasno u njeg vičem vaše ime. 

Tad čujem kako vam čaša o stol lupa 

i vidim, gdje vam se cigarete dime. 


Često na pločniku tuga u me ude. 
Tad mi se čini, da jedan od vas me zove. 
Ja se okrenem, al kakovo lice tuđe 
pogleda u me pospano poput sove. 


Drugovi, kad vam se srca razvesele 

u moje zdravlje dignite visoko čašu. 
Ja na vas mislim, kad patke na jug sele 
i teškim krilima ponad tvornica mašu. 

U USKOJ ULICI VELEGRADA 


Ulica mračna i uska. 

Tek u ljetno podne 

malo sunca po asfaltu pane. 

Tu ljudi tek vide da svane 

po blijedom paralelogramu neba. 
Oni ne znaju koja je ptica zeba, 

a koja češljugar, 

a krasota se hrasta ne vidi po tom 
što je iz hrastovine ormar. 


Iz staretinarne glava starca gleda 
i zijeva. 

Prašna ura u izlogu sporo pjeva 
i dan se mrtvo na bronci prelijeva, 
a stare hlače na vjetru se njišu. 


. Sprema se ra kišu. 


Nečija palica po asfaltu prazno lupa. 
U žlijebu šestog sprata vrabac se kupa, 
pa veli svom drugu: 

Jesi li jutros vidio tugu 

na licu žene ispod nas? 

Noću nisam spavat mogo; 

vikala je, muž ju je dugo tukao. 

A vrabac odgovara: 

Takav ti je život ljudi, 

koje bijeda razara. 


Kiša počne da pada. 

I prozori se zatvaraju. 

Meni se čini da tu kapi kiše 

po asfaltu križeve erne šaraju. 
Prođe djevojka, vidi se podrum je siše 
i blago mi se smije 

ta žrtva tuberkuloze. 

Mrtvačka kola prođu. 

Siromaha u nebo voze, 

u nebo koje je duboko tri metra 

i toplo i tiho i zaštićeno od vjetra. 

JESEN 


Ljeto je već otišlo za brda; 
mjesto ptica kiša budi dan. 
Sprema se već materija tvrda 
u san. 


Vani auto trubi 

i to me ispunja sjetom i 

kao da sa sobom odnosi sve što izgubih 
s ovim ljetom. 


Sve što je bilo, ne vraća se nikad 
poput u more pale posade. 

Ura je počela malo glasnije tikat 
od dosade. 


ORMAR 


Danas je toplo, pa daske ormara 
bruje: 

Nekada se za oluje 

iz nas dizala para. 


S naše se kore 

kukac za kukcem spuštao u travu. 
Lisica je iz nje digla glavu 

sva modra od zore. 


U nama vise odijela, 
mirišu po naftalinu; 
ko obješenika tijela 
zure u tminu. 


Kad sunce po nama pane 

u nama šuma se prene: 

tad škripamo kao da smo opet grane, 
koje med paprat bace vlažne sjene. 

SRNA I VELEGRAD 


Velegradom svaki nosi 
lik svoj crni. 

Lijepo je na gorskoj kosi 
srni. 


Jutrom vodu pije 
čistu ko kristal; 
sliku joj savije 
brzi val. 


Žir za žirom lupa 
u tišini. 

Ona mirno stupa 
k mahovini. 


Slušajuć sagiba 
glavu k tijelu. 
Zrakom oro ziba 
k selu. 


Velegradom svaki nosi 
lik svoj crni. 

Lijepo je na gorskoj kosi 
srni. 


JESEN U BLIZINI GRADA 


U magli je nesto pejsaž 

i kuće i brda. 
Gdje se prije vijorila zlatna raž 
sad je tek zemlja tvrda 

i teška 

pa kako bi i mogla biti laka 

ta cijelo je ljeto upijala u se 
znoj seljaka. 

Prođe voz sijena 

i opet život snažno zamiriše; 

ej, mladosti ne će biti više 

pa što će mi ostat od svega 

kad bude glava bjelja od snijega 
tek cigareta i šalica kave 

— i nešto slave. 


Nesto je voz sijena; 

kako je miriso, 

ko da je prošo voz pun golih žena 
i dok s debla magla lijeno kapa 
vidim sebe hodat na dva štapa 
nakon triest ljeta. 

U magli je nesto pejsaž 

i Sve je sjeta.  “ 

MOJ OTAC IJA 


Kad otae moj i ja pođemo u šumu 
na šetnju 

sve je oko nas svečano i tiho 

ko da će svaki čas zasvirati orgulje 
sakrite negdje med lišćem. 


Moj otac malo pognut, na šljunku stane 
i sluša: pjeva ptica; 

pjeva negdje visoko na vrhu grane 

u velikoj tišini, 

gdje leptir gore i dolje pleše 

u modrini. 


Pa ćutim, ja i moj otac mi smo jedno 
i ko da nevidljive cijevi 

toče krv iz njegova tijela u moje 

i kao da čujem klokotanje naše krvi 
med zelenilom, gdje se komarci roje. 


I tako mi je teško kada znam 
svaki korak njegov 

vodi ga sve bliže tami, 

a svaki korak moj 

sve bliže me životu vodi, 


pa kao pun krivnje od njega odvraćam lice 


dok tako hodamo šumom sami, 
jedan uzbrdice, drugi nizbrdice. 


Pa kao dva dobra druga na rastanku 
koracamo šljunkom 

i sve je oko nas svečano i tiho 

ko da Će svaki čas zasvirati orgulje 
sakrite negdje med lišćem. 


NEZAPOSLENI U VELEGRADU 


Preplavljuju noću kavane i gostione; 
razglednice i puceta nude; 

prije nego se u životu potone, 

još jednom se vrisne među ljude. 


Požudno gledaju gostima u tanjure; 
želudac im se skoro preokrene, 
Konobari, psujući kraj njih, žure 

i katkada ih pritisnu o stijene. 


Al malo ljudi daju, bune se gosti, 

jer ne mogu mirno pečenku svoju uživat. 
Da barem njima dadu ove kosti, 

koje će svu noć za ništa u masti plivat. 


. Pred jutro mnogi ispod mosta usne; 


razglednice ispod košulje krije; 
da se ne smoče. Tad jedan drugoga grije, 
i mnogi od umora u hladnu vodu pljusne. 

PLINSKA LATERNA NA GRIČU 


Tu sam laterna plinska 

već starinska. 

Poda mnom još je Matoš stajao 
i nad tim gradom zdvajao i kleo. 
Snijeg je po njegovom raglanu meo. 
Često bi kunuć nestao u noći, 

a ja bih se tiho smješkala 

jer znala sam, on će opet doći 

i dugo stajati tu 

tako da mu se katkada cipele već 
primrzle k tlu. 


A jutrom kada bih se smreškala, 

i ugasla — 

poda mnom grad bi ležao crven i tih; 

tad nisam znala da 1 zora krvari po brijegu 
ili je to Matoš izgubio stih po stih 

na snijegu. 


Na to je došao rat. b 
Cio dan su iz grada glazbe ječale. 


Kako gu tužno među mojim staklima zvečale | 


trompete! 

Babe sa Griča poda mnom su stajale, 
suze brisale i zdvajale 

i prema Italiji zurile. 

I mnoge, koji poda mnom su bili 
nisam nikad više vidjela. 

Sada im štakor prolazi kroz grudi. 
Tada sam se prvi puta zastidjela 
ljudi. 


A nakon rata 

mnogo je debele gospode poda mnom prošlo 
tustoga i crvenoga vrata, 

ali i lica na kojima spava glad. 

Da, mnogo je toga novog došlo 

u taj grad, ' 

pa znam i mene će netko da makne, 

i kad me se ruka montera takne 
zabrenčat ću još zadnji puta muklo. “ 
Tad znajte: to moje je staro i pošteno srce 
za Gričem puklo. 


Tu sam laterna plinska: 
starinska, starinska. 

STUBIŠTE KUĆERINE U VELEGRADU 


Ove uske, ispucane stube 

nikada ne izađu iz tame. 
Kada se parovi tu u uskoći poljube 
oklizne im se o vlažnu stijenu rame. 


Te stube škripe. To drvo se u njima buni: 
zašto nas nisu ostavili u gori;. : 

kad noću tišina čitavu šumu ispuni, 

čuje se kako ptica krilo rastvori. 


Iz mraka blistaju hladno na vratima kvake: 
ko noževi u ruci provalnika. 

Tu listonoša uspori korake; ; 

ali gdje je još tavan, pun stanovnika. 


Katkada se dijete iz stana prokrade | 

i gleda kroz prozor i same krovove spazi, 

I prestravi se: Iz obližnje tvorničke zgrade > 
prema njemu golem dim po stijenama plazi. 

SELJAČKO GROBLJE 


U miru pokriva zemlja trudne ratare; 
ta cio život s njom su bili skupa. 

U ljesove su ušli ko u ormare; 

nad njima krava mirno travu čupa. 


Katkada vjetar zanjiše suhi evijet; 


on zašušti sjetno za netom minulim ljetom. 


Kako se naglo preobrazi svijet 
i mjesto sunca sve se ispuni sjetom. 


Ruke ratara mirno u lijesu leže; 
izbrazdani dlani ko oranice. 
Teško na njima sive grude teže. 
Kroz tišinu vrišti vlak sa stanice. 


I sopćući prema gradu krene 

za brdom su nestali vagoni. 

Drveće ostavlja za sobom duge sjene 
veče je, i zvono dugo zvoni. 


Polako u mrak ulaze na stablu jabuke; 
izađe mjesec, križeve osvijeti, 

il to iz grobova strše ratara ruke, 

koje bi opet htjele kopat i žeti. 

MRTVAČKA KOLA U SPROVODU 


Zovu me mrtvačka kola; 

često vozim lijes 

iz kojeg još kaplje svježa smola. 
Valjda je još prošli tjedan 

lijes taj bio jela; 

mjesto nje je ostala pod granjem 
pilovina bijela. 


U njoj noću zec dremuca 

gleda u mjesec. Kora bukve svjetluca; 
. s nje se cijedi vlaga. 

Istom sprovod do klaonice stiže. 

Mosna vaga; | ' 

mesar na nju malo tele diže. 


Danag nosim nekog potstanara; 
britvom si je prerezao vrat. 

Još je prije pogledao na sat. 
Uvijek je zurio u sliku mlade žene 
i plakao 

i iz boce vino si natakao. 


Sada će dobiti tihu sobu u grobu 
gdje je tako velik mir 

da se čuje kako zemlja diše. 

Da, često sviro je klavir 
Chopina. 


A svemu je tome kriva ta prokleta žena; 


odnio je đavo. 
Kako je danas nebo lijepo plavo. 


Juče nosio sam djevojku mladu; 

još prekjuče joj sunce padalo u kabinu 
dok je oblačila triko, 

tada ju je vir 

povuko na dno. 

Još vidjela je zadnji čas 

pred sobom cio život svoj: 

sobu na dvorište, mamu, pisaći stroj. 
U župnika je danas promuko glas; 
prehladio se u župnom dvoru; 
ranom zorom, još je bila tama 
hodnikom je strugo papučama 

sam sa sobom u glasnom razgovoru. 


Ej, da samo put svoj odvalim, 
pa da u spremištu odmorim trudne kotače. 
U svitanje kada počnu ptice 
sve jače i jače, 

škripljuć se budim 

i ničem se već ne čudim; 
čovjek je zato tu, 

da nakon smrti u vlažnome tlu 
otisne svoj lik. 

Hoće li groblje skoro? 

Istom prošli smo šljivik. 

Kako ito danas ide sporo. 

MAGLA 


Magla čuva 
kuće i ljude, 
da dobro im bude. 


Vjetar ne duva; 
nepomičan na brdu stoji. 


Ura u magli meko udarce broji. 


Stalo je vrijeme 
zanosi i volja; 
ali u trbuhu polja 
zrije sjeme. 


Mudro, mudro zrije, 

mudrije no ljudi. 

U kutu krčme čovjek se budi 
i dalje utjehu pije. 


A 

magla čuva 

kuće i ljude 

da dobro im bude. 


PRODAVAČICA U TRGOVINI SUKNA 


Kad uveče ide iz dućana 

od umora prevrnu se pete. 
Dosadno se niže dan do dana 
u đerdan sjete. 


Uvijek sukna sa police vadit 
modra, siva, zelena i crna 

i sa rukom sukna meko gladit 
ko da gladi topla leđa srna. 


A nagon budan , 
često nekom je u krevet baci; 
tad sanja sunce, slobodu i preriju. 


Al onda u dan 
pred očima iskaču svjetlaci 
od umora, dok dvori mušteriju. 


KAMENI SVETAC NA KATEDRALI U 
ZIMSKO VEČE i 


Strši nad gradom katedrala 

sazdana od uzdaha i kamena. 

Tu stojim mračan sa mačem od plamena 
i čekam dušmanina već bezbroj ljeta. 

Al nikog nema 

i toranj drijema 

tek vrijeme bezglasno balkonima šeta 

i ostavlja za sobom krvave otiske peta. 


Tako iz vijeka u vijek 

tu kao ogromna motka za stijeg strši; 

bure već davno raznijele su stijeg 

i sad je tu sve tiše. 

Tek katkad se golub s tornja u grad zanjiše 
i valovi zraka zapljusnu mi lice; 

teško je kamenje, lagane su ptice, 

a što'je teško valja se nizbrdice. 


Umro je svetac, niemu na uspomenu 
prikovali mene za tu stijenu. 

Muči me žega. Lupaju po meni kiše. 
Prolazno sve je i samo prostor stoji 
i rađa zvijezde i kao majka ih doji 

a onda ih pojede sama; 

prostor je tama. 


Kad u veče poda mnom duboko 

žarulje se pale, 

a strelica sutonjeg svijetla mi probode oko 
stojim tu ko sužanj te katedrale; 

tad čežnja za životom me obuzme svega. 
Da mogu s tornja zavitlati uže, 

pa da se uhvati za dimnjak kuće; 

po njemu bih se spustio u grad 

pa da moje srce vruće 

kao svako srce tuče 

brzo, lako, a ne muklo 

kao tu na tornju sat. 


Kad u svijetlim prozorima vidim 
krevete i žene | 

sav se zastidim 

da tako malo o životu znam; , 

ja poznam samo željezo, kreč i kam 
same hladne stvari. 

A tamo peć se u sobama žari 

i uvijek je toplo kao na tornju u julu 
i žene su tople ko moj kamen ljeti 
kad zvijezde počnu na nebu birati mjesta, 
a daleko iza grada : 

u rumeni se suton praši cesta. 


Nad gradom strši katedrala 

sazdana od uzdaha i kamena. 

Tu stojim mračan sa mačem od plamena 
i čeznem u zimsku noć. 

S obližnje kuće reklame crveni trak 
kameni plašt mi rubi; 

il to krv iz moga srca teče? 

Nada mnom kameni anđeli spuštenih glava 
već među zvijezdama kleče. 

DVORKINJI JE UMRLA KĆER 


Ti i nisi mnogo kćerku svoju 

zibala. 

Još dok ti u utrobi bila, ti si u znoju 
podove ribala. 


Odmah kada ti je na svijet stigla 
plakala je i zebla. 

Prljav pokrivač sa sebe je digla 

tražeć sunce, po njemu je grebla. 


Nemoj mnogo smrti njene žaliti 

ostala bi bogalj i nejačak. 

Mjesto svijeća na grobu će proljeće paliti 
maslačak. 


On će se na vjetru plaho zibati — 

— il to iz groba njeni su prstići mali — 
a ti ćeš dalje tuđe podove ribati 

ko što ih već tvoji pređi prali. 


Sjetiš li se, sad pod zemljom gnjiju 
njene ruke u tami i vlazi, 

u poslu ćeš sagnut glavu da nitko ne spazi, 
da mjesto vode suze stube miju. 


ZEMLJA JE SIVA GALERA 


Zemlja je siva galera; , 
U njoj mi veslamo svi. 
Kuda to galera smjera? 
To ne znam ja, ne znaš ti. 


Sretni su oni na krmi; 
veslaju ipak na zraku. 
Al oni dolje u mraku 

urlaju kad val zagrmi. 


Katkada lanci zaruže 

il povik čuje se dugi. 

I tako galera puže 

iz jednog vijeka u drugi. 


I škripi, ovili i stenje 
trup broda robova pun. 
Spušta se, pa opet penje 
u noć joj zaboden kljun. 


Svima već nestala nada 

da jednom prestat će muke. 
Glava im k veslima pada 
a krv se cijedi sa ruke. 


Tek neki tiho se smiješe; 
ti slute patnjama kraj; 
vide, na valima pleše 
svitanja radosni sjaj. 

TRI EPITAFA 


NA GROBU ZVONARA 


Ja sam bio lud za zvonovima; 

u mračnom tornju vuko sam za uže. 
Ej, da je uže bilo malo duže 
zvonio bih sa oblacima. 


Pa i ovdje sred grobne tišine 
stalno čujem kako zvona zvone. 
Ej, lijepo je gledat sa visine 
tramvaj, ljude, u suncu balkone. 


Dajte mi zvona, vratite mi zvona; 

bog zna tko sada ravna s njinim snima; 
jer zvona su ko i djeca bona, 

pa treba znati postupati s njima. 


Putniče, tu uvijek zvona čujem 
duboka, tanka, vesela i nujna; 
o kako im topli bakar štujem 
kad gore u predvečerja rujna. 


Al ti nemoj u te misli ronit; 
u život se vrati, koji brza. 
Ali kada čuješ zvona zvonit 
znaj, u lijesu ruka mi se trza. 


Uže traži po gluhome mraku 
da povuče barem dva tri puta, 
kad visoko u toplome zraku 
bablje ljeto nad brdima luta. 


NA GROBU ŠVELJE 


Ja sam cio život šivala 

ali vrlo malo za sebe. 

I ako tešku zemlju primam na sebe 
još nikad nisam tako lako snivala. 


O mnoge, mnoge nespokojne noći 
nad švelom sam sjedila i bdila. 
Preda mnom vječno blistala je svila; 
tolikog sjaja ne podniješe oči. 


I pomalo slabio mi vid; 

suzila mi izmorena zjena. 

Kad sagnuta pogledah na zid 
smilila mi se moja tanka sjena. 


Putniče, kad ovuda ćeš proći 
stani i popravi na grobu krst; 

tu je sve tiho i ja u samoći 
gledam svoj iglom izbodeni prst. 


Sad na njemu ožiljei sve manji. 
tu tek moje zacjeljuju rane. š 
Putniče, kada blijede oblaci danji 
o snivanju ovdje šapću grane. 

NA GROBU OSAMLJENOG ČOVJEKA 

Popio sam više vina 

no što bi u grob ovaj moglo stati. 
Osamljenog, često me do vrati 
sprovela kući samo mjesečina. 


iMnogo je žena pogladilo meko 
moje kose. 

Otišle žene. Ja sam dalje čeko 
svitanje svoje kao list pun rose. 


Mučila me moja prazna soba; 
tužno sam se samom sebi smješko. 
Ja već onda doživjeh muk groba, 
pa mi to sada nije tako teško. 


Ali često kao da čujem iz grada 
zvonjenje čaša, neku svirku ludu; 
tada bi htio pobjeć iz grobnoga hlada, 
no zemlja na me zida grudu na grudu. 


Toliko zemlje ponad moga tijela! | 
Sada me dostigla. Pa me čvrsto drži. 


Možda sad nada mnom titra sparina bijela 


a sunce križeve na zvonicima prži. 


Putniče kad te ovud sjeta vodi 
promisli malo o mojoj samoći. 


Sretan si, još ćeš danas svijetom proći ' 


slabo cijeneći vrijednost svojoj slobodi. 


. POČETAK PROLJEĆA 


Sunce ko okrugli, razlupan prozor lađa 
mrko sja. 

Ali već se drugo sunce rađa 

sunce proljeća. 

Pođimo mu ususret. 

O cesto, svaki tvoj zaokret 

pun svijetla se smiješi. 

O postat proljetni vjetar, on pretrči vrijeme 
u zraku brzo riješi sve probleme 

poljubi jaglae i brzo trči dalje 

zaplete se djevojci u halje; 

uzbudi je svu; 

jelenu šumi na dnu 

lagano po krznu prođe 

i nozdrve vruće mu se šire. 

Proljeće! Djevojko! Jelen! Štektanje slrasti! 
Kiša će padati! Zelena trava će rasti! 
Ispod granja žensko meso blisne, 

i u život vrisne. 


Zimi je čovjek poput astronoma 

šutljiv i mrk; 

U svojoj sobi sjedi ko u zvjezdarnici 

u peć gleda i u svakoj varnici 

vidi užarenu zjenu koja mu prijeti. 

Ali sada proljetni vjetar leti 

lakše od balerina na srebrnoj peti. 

Sve je lakoća i duša je lakša od zraka 

pa ipak nikad ne oćutih tako jako 

da je imam. 

Ko progledali koji je još omamljen od mraka 
pupove primam. 

Proljeće! Ne znam da 1 bih se smijo il plako. 
Za mnom još zima, puna krčamskog dima 
puši se ko pako. 

Sunce ko okrugli, razbiti prozor lađa RUKE 


još mrko sja 

Ali već se drugo sunce rađa 

sunce proljeća. —— 

Prozori se otvaraju 

s tihim zveketom; 

u njima nebo se plavi. 

Odnekle janje se Javi 

mekim meketom. ' 

Trči kroz sunce i kroz sjene platana 
jevojka s reketom. 

Proljeća Već se spuštaju platna kavana; 

za okruglim stolićem pišem ti pjesmu go 

i šibičnjak vrtim ko limenog pijetla na krovu. 


Ruke su bijele ptice, u gustim jatima 
k suncu lete. 
Žure da pobjegnu kvakama na vratima, 
paučinama, koje vrijeme plete 
po pokućtvu u sutonjem ruju. 
Kavanskim stolovima prepunim sjete; 

- da pobjegnu strojevima u bruju, 
da odbjegnu zemlju kao divlju oluju, 
pa da visoko ponad te krvave jave 
sa sestrama svojim, sa pticama sunce slave. 


Pa ako mnoga ruka i nije lijepa 
i nije dostojna da s drugima u red se stavi, 
ali ipak prst joj svaki tepa: : 
Ej zlatna je mjesečeva ploča lijepa: 
tanjur pun voća, a da i nije u čijoj ruci 
nad nama slobodno lebdi i u zori 
taj tanjur pun voća u slavu dana izgori; 
tad pjevaju ptice i zemlja je srebrna sva; 
to tepa ruka i u noći nema sna. 
O ruko, glazbilo čežnje tanko i fino, 
bjelokosna moja mandolino 

. zasviraj nujno našim drugama: 
u vino i ženske kose palim tugama. 


Ruke su bijele ptice, u gustim jatima 

k suncu lete. 

Mnogo toga pretrpe na svijetu 

pa zato žure, žure u svom lijetu; 

pod njima ostaju autobusi, 

u njih se radnici guraju, kući se vraćaju, 
čovjeka bez nogu posjednu pokraj šofera. 

A ruke već lete tišinom zvijezdanih sfera; 
zvijezde se vrte ko sami maleni globusi, 

svaki je druge boje. 

O sretne ruke! Moje, tvoje i tuđe, 

svaki od nas vaše je tek oruđe; 

jer ako hoćete gurnete nas u tamu, 

al ako hoćete u svijetlo nas vodite. 
Pred nama kroz zrak ko bijele ptice letite 
sa krilima zemlju pometite 

da joj ko zrcalo glatka bude kora 


kad ljudstvu dođe ta dugo čekana zora. 

ŠUMA U MAGLI 


U magli šute stabla stara; 

ni glasa nije čut. 

Preda mnom tek se par metara, 
vidi put. 


Iz grada se zvono javi; 

u magli mukli zvuk. 

Po kamenju, granju, travi 
leži muk. 


O maglo, meka molitvo mulja, 
mahovine, bukve, bora. 
O maglo, tiša sestro mora, 


Kroz granje se sneno šulja 
tvoja mirna i spokojna duša; 


zapucne listak i šuma napeto sluša. 


s 

ZRCALA 


U mračnim se tunelima soba zrcala smiješe; 
vječni polumrak ih u tugu zavi 

a možda vidješe i suviše ljudi 

kako se svade, ljube, međusobno tješe. 
Zreala su očiju osjetljivih, tužnih 

jer vidješe suviše stvari ružnih 

i noću suze sitnim, plahim suzama 

i do zore ne prestane im plač. 

Tek kad se mjesec kao blistav mač 
prelomi nad nama 

postanu zrcala opet stvarna i hladna 
ali ipak doživljaja gladna 

zvjerkaju na korake stanara. 

Zroala, svijetlo vas ljubi, mazi i — vara. 


Kad gledam vašu strpljivu glatkoću 
vjerujem da se podajete svakom: 
preleti ptica zrakom 

i u vama zadrhti joj let; 

sobom žena prođe laganim korakom 
u vama se smiješi teint joj blijed; 
pred prozorom drvored ia 

u veče cvjetove sklapa 

i pred san cvijet još svaki 

u vas se nasmiješi nujno. 

Pa kad nije cvijeće sretno 

kako da to budu ljudi. 

Često živu spretno, bujno, 

ali ipak crv im u srecu kopa. 
Zemljo, na tebi svaka naša stopa 
krvava je i strašna. 

O zrcala siva i prašna 

kako vam pogled je sjetan; 

zašto su vas u svijet stavili 

kad svijet taj nije sretan. 


U mračnim se tunelima soba zrcala smiješe; 
vječni polumrak ih u tugu zavi. 


. Zrcala otmjena u zlatnom okviru, 


zrcala siromaha u podrumskoj vlazi 
divim se vašoj snazi: 

koliko sudbina u sebe primate 

pa da se ne rasprsnete sva. 

Zrcala jeftina, skupa il nebrušena 
kad starite sva se jednako doimate; 
tada ste ko jezera isušena 

bez ljudi, ptica, labudova i cvijeća. 
Na hrpi smeća 

plaho gledate u život oko sebe 

i čovjeka nešto zazebe 

to je prolaznost sviju zemnih stvari 
vi ste kao i svi drugi oltari 

kratka vam je sreća, 

zrcala, ide noć! 

I sumornost postaje sve veća. 

POSTANIMO SIGE 
Prijatelju, ostavi stan i knjige 
pođimo u špilju, postanimo sige. 


Možda ko siga bit ću sličan svecu, 
možda faraonu, a možda perecu. 


Ako ti jutrom počneš kapat ranije 
onda ćeš uveče kapati već polaganije. 


Ako ja počnem kapati od tebe kasnije 


još u noći kapat ću, tada će čuti se glasnije. 


Oko mene sige u obliku lule il štapa 
reći će, pa ovaj bolje od nas kapa. 


Kapati ćemo kroz zime, jeseni, proljeća; 
kapati ćemo neumorno kroz stoljeća. 


I tek kad zemlja rasprsne se cijela 
razletit će se i naša kamena tijela. 


Leteć po svemiru, slični na koralje 
naši komadi kapati će dalje. 


Čas će ih sunce, a čas mjesec osvijetit 
i za sve vijeke svemirom će letit. 


Prijatelju, zato ostavi stan i knjige; 
postanimo vječni! Postanimo sige! 


PJESMA O STARIM STVARIMA U 
ORMARU, UZ REFREN URE. 


Pada kiša. Zaškripe ormari 

tužno kao trošne lađe u luci; 

to u njima se bune stvari, 

u tami im je ružno, to su im jauci. 

Tek smrt mušica sred sunčanog svijetla 
lijepa je i laka: 

uz zvonko brušenje kosa i kriještanje pijetla 
otplove u smrt po modrim valima zraka. 

A ovdje u sobi sve puno umornosti spava 

i ura tanko, tanko otkucava: 


Naftalin, naftalin 

ti si tuge i sjete sin; 
mirišeš gorko iz odijela; 
iz tebe plače zemlja cijela: 
sirotica mala. 


Vrti se u prostoru 

uvijek tužna pred zoru, 
jer joj svijetlo ne će doći; 
a jezera su joj oči, 
zaplakane oči. 


Iz starih odijela miriše život naš, 
sve tegobe i mnoštvo propalih nada. 
O mjeseče, dok ti ponad grada 

na bisernicu svoju tamburaš, 

kroz poluotvorena vrata ormara 
stara odijela uzdišu, stenju ko ljudi, 
a tanki kucaj ure sobom bludi: 


Naftalin, naftalin 

ti si tuge i sjete sin; 
mirišeš gorko iz odijela 

iz tebe plače zemlja cijela: 
sirotica, mala. 

Vrti se u burama 

s lampama i urama 

s ljudima i jelenima 

i sa pijetlima od lima, 

ali nujna, jer ne zna da veli 
kuda seli. 


Iz starih ormara sve po mrtvacu vonja; 
izlazi miris ko ljeti i iz mrtvačnice. 

Ej jutro, kad puši se para iz nozdrva konja 
i još ko od lijevanja vruće gore tračnice, 
prozuji pčela i ko da praljudi s toljagama 
podižu ogromna leđa iz pješčanih jama; 

al to su tek čežnje iz lošeg sobnog zraka, 


VITRINA TIŠINE 
. U tišini 
ko u vitrini 
spavaju davno zaboravljene stvari: 


a ura tanko kuca iz polumraka: 


Naftalin, naftalin 

ti si tuge i sjete sin: 
mirišeš gorko iz odijela; 
iz tebe plače zemlja cijela; 
sirotica mala. 


Vrti se sve groznije, 

luđe i nervoznije; 

njena. os: njen termometar 

sve više se penje. Vjetar 

ludila kroz tornjeve i stabla huji; 
aeroplan pun bomba zrakom bruji. 


Prolaze zemljom pod maskama čete. 


Ubogi svijete! 


Pada kiša. Zaškripe ormari 

tužno kao trošne lađe u luci; 

to u njima se bune stvari; 

u tami im je ružno, to su im jauci. 
Polako umiru hlače, kaputi, šeširi; 
pucaju konci, rđaju puceta, 

a dalekozor koji iza cipele viri 

kao da sluti: ide konac svijeta 
okrenuo je slijepe oči u tminu, 

a ura tanko kuca kroz tišinu: 


Naftalin, naftalin 
ti si tuge i sjete sin it. d. 


Zaprašen i sam 
leži moj dječji pram 
i nujno, večernje ga sunce žari. 


Već posve žuta od dugog sna 
leže pisma ljubavna: 
popadalo lišće nakon bure. 


Dva, tri uvela cvijeta 
brala ih ljubav. Ostala je sjeta: 
iz srca išeta ko djevojka iz ure. 


Pogleda si svijet 
tada uz ukočen kret 
opet se uri: srcu obraća. 


U tišini 
ko u vitrini 


spava sve što je bilo i što se ne vraća. 

OBLACIMA 


O oblaci u toplom popodnevu 
lebdite obli i meki 

kao ženske košulje od svile 

u kojima su još čas prije dojke bile. 
Pod vama njive i putevi daleki 

i neko zvono zvoni i idu žene 

i uđu kraj vrba među sjene. 


O oblaci, kud ste uputili hod? 
Vaša lakoća me djetinjstva sjeća; 
bilo je mnogo evijeća, ptica i sjenka 
i dvorišta u julu, u san palih; 
onda vas žalih 

da ne možete k meni saći, 

pa da se sa mnom igrate lovenka; 
al sada vidim, vi imate pravo: 
zemlja je teška, o kako je teška 

i uveče svi su prozori 

puni njenog izmučenog smiješka. 


Vladari vi ste beskrajnome zraku; 
uveče zlatno vaše krune gore; 

pod vama more šumi tugu našu, 

jer nismo laki ko vi; 

na moru jedra, to su naši sni; 

€j, kako su krhki, kod malo jače bure 
potonu u dubini. 

O oblaci, laki plesači u visini, 
preplešite uz smiješak sve naše jade. 
O premala njivo! O preveliki grade! 
O preglupi život! O premudre knjige! 
Otškrineš jutrom vrata 

sa valom sunčanog zlata 

u sobu pustiš i brige. 


Oblaci, lebdite lako u popodnevu 

obli i meki; 

il ste vi ženske košulje od svile 

u kojima su još čas prije dojke bile; 

to žene se u toploj rijeci kupaju 

i vjetar im lake košulje ponio k svodu. 
Oblaci i žene! Žito i ceste u prahu! 
Prepelica javi se u grahu 


. zvuk pun sjete. 


Oblaci, ptice i ljeta naša lete. 

Ljeto je bujno. 

Sagni se nujno 

poljubi sjenku, ona te izdati ne će; 
bar još do u veče 

kraj tebe će da leži i diše, : 
dok ti ruka tu pjesmu oblacima piše. 

URE U IZLOGU ZLATARA 


Žure, žure, žure, žure 

u izlogu brze ure. 

Jedna kuca prekidano 

ko da muca. 

Druga bije sva u žaru; 
srebrn glas joj je dok kuca, 
ko da neko šećer tuca 

u mužaru. 


Bog zna iko će da ih kupi, 
s njinim zvukom život tupi 
da osvijeti. 

Vrijeme leti, leti, leti 

zar k rasulu ili k meti. 

Što to znaju male ure? 
Njihov poso je da žure. 


Ne pitaju kuda, kamo. 

Ko da mi što više znamo. 
Mi ne znamo ništa. 

Mi tek znamo lice zemlje: 
tu se reda prišt do prišta. 
Hoće 1 netko od svih _veći 
da ih zgnječi. 


Je li sunce ili kiša 

zvuk se uram tu ne stiša. 
Noću prođu tud pijanci, 
malo stanu, 

pa slušaju s tihom sjetom 
biju ure za roletom 

u dućanu. 


SADRŽAJ 

Piesnik (Literatura, 1924) —_ > > — 
Zatrudnjela žena — — — === e e 
Zemlja — — — >= - > ——_—_o— > o — 
Sonet propalici — — — — — > — —_—— 
Ciklame na prozoru (Savremenik. 1926) — — — — 
Dražba mjeseca (Domovina, 1926) — — — — — 
Plinska svietilika u noćnoj ulići —> —> — > — > 
Niezine zienice (Savremenik, 1926) — — = — — 
Samoća duše > — — — e > 
Diiete u utrobi maike > — — — = >> - > 
Ljudi (Viienac, 1928) — — — — — — > —o- 
Smetlarice pred svitanje (Vijenac, 1928) — — — — 
Zimsko prijepodne (Vijenac, 1928) + — — — — — 
Mlada pralja iz predgradia (Vijenac, 1928) — — — 
Lietni suton grada (Vijenac, 1928) — — — — — — 
Noć velegrada —.— 
Krčme (Vijenac, 1928) — — — —> — ——-—- > 
Na kraju noći — — = -- - = i 
Domaćice poslije zime —> — — — > - > 
Badnjak u gradu (Savremenik, 1929) — — — — — 
Siromasi — — — — e ==> o 
Stvaranje piesme u jesen (Savremenik, 1929) — — — 
Pelagoniia na prozoru siromaha — — — — > — 
Jesen slijepca -.— 
Život. zlatno polje — — ——--- kdo 
Uglienari u gori (Književnik, 1930) — = 
Vilakovodia na lokomotivi koia na Sušak vozi — — — 
Karanfil u kućerini predgradja u suton > e = — 
Peć pekarne u zimski suton — — — > > - 
Plinskim laternama —> — — = e - > 
Tuberkulozna prodavačica cvijeća (Kolo H. 1931) 


Barabe stupajuć cestom — — — = 
Misao na drugove (Savremenik, 1931) — 


M. 
Kanal velegrada (Savremenik, 1931) — w— 
U uskoj ulici velegrada (Književnik, 1931) pra 


Jesen = zo = o o a si i = = 
Ormar >= ee - 
Srna i velegrad = — — — — > o — — o — 
Jesen u blizini grada (Hrvatska reviia, 1932) — — 
Moj otaaija— — — — > - _ 
Nezaposleni u velegradu — —> — = — — > 


Plinska laterna na Griču (Slobodni spisi, 1932) — 
Stubište kućerine u velegradu — — — — — 


Seliačko groblje — 


Mrtvačka kola u sprovodu 


Magla = — o — 


Prodavačica u trgovini sukna 


— —o— 
usa me g 
— > — 
—_ — > 


Bana 


NITI 
Eas 


Kameni svetac na katedrali u zimsko veče 
Dvorkinii ie umrla kćer (Hrvatska revija, 1934) — 


Vitrina tišine — — 
Na grobu zvonara 


= 


Na grobu švelje (15 Dana, 1934) — 


Početak proljeća — 
Ruke —_>— 
Šuma u magli — 
Zrcala 
Postanimo sige  — 


Piesma o starim stvarima u 


= 


-— 


Na grobu osamljenog čovjeka — — — 


—_— 


ormaru. Uz 


sasisere 


refren 


Zemlia ie siva galera (15 Dana, 1934) > — 
Oblacima 3 —_— => 
Ure u izlogu zlatara (Hrvatska revija, , 1934) — — 


Na str. 14. prvi stih zadnje strofe ima da glasi: 


ISPRAVAK: 


Iznose ih iz blatnog kuta 


IEIETRTITI 
ESTEE KI IE ELI ELEH 


s 
o 


T 


.i 


poe 


DIN 20.— 


